Απόφαση της Επιτροπής

της 15ης Δεκεμβρίου 2003

για περάτωση της διαδικασίας αντιντάμπινγκ όσον αφορά τις εισαγωγές μορφοχαλύβων κοίλης διατομής καταγωγής Ρωσίας και Τουρκίας και για την αποδέσμευση των ποσών που έχουν κατατεθεί ως εγγύηση μέσω των προσωρινών δασμών που επιβλήθηκαν

(2003/880/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 1972/2002(2) (εφεξής "βασικός κανονισμός"), και ιδίως το άρθρο 9,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

(1) Στις 2 Σεπτεμβρίου 2002, η Επιτροπή έλαβε καταγγελία, σύμφωνα με το άρθρο 5 του βασικού κανονισμού όσον αφορά το ζημιογόνο ντάμπινγκ που ασκήθηκε, κατά τους ισχυρισμούς, στις εισαγωγές μορφοχαλύβων κοίλης διατομής που συνίστανται σε συγκολλητούς σωλήνες κάθε είδους και είδη με καθορισμένη μορφή, κοίλα, τετραγωνικής ή ορθογωνίου διατομής, από σίδηρο ή χάλυβα, εξαιρουμένων εκείνων που κατασκευάζονται από ανοξείδωτο χάλυβα ή έχουν περίμετρο μεγαλύτερη από 600 mm, (εφεξής "το υπό εξέταση προϊόν") καταγωγής Ρωσίας και Τουρκίας.

(2) Η καταγγελία υποβλήθηκε από την Defence Committee of the Welded Steel Tube Industry (εφεξής "ο καταγγέλλων") εξ ονόματος των κοινοτικών παραγωγών που αντιπροσωπεύουν σημαντικό ποσοστό της συνολικής κοινοτικής παραγωγής σωλήνων κοίλης διατομής δυνάμει των άρθρων 4 παράγραφος 1 και 5 παράγραφος 4 του βασικού κανονισμού.

(3) Η εν λόγω καταγγελία περιείχε αποδεικτικά εκ πρώτης όψεως στοιχεία ως προς την ύπαρξη ντάμπινγκ και την εξ αυτών προκαλούμενη σημαντική ζημία, τα οποία κρίθηκαν επαρκή για να δικαιολογήσουν την έναρξη διαδικασίας αντιντάμπινγκ.

(4) Η Επιτροπή, με σχετική ανακοίνωση(3) που δημοσιεύτηκε στην Επίσημη Εφημερίδα της Ευρωπαϊκής Ένωσης, κίνησε διαδικασία αντιντάμπινγκ όσον αφορά τις εισαγωγές στην Κοινότητα του υπό εξέταση προϊόντος, που υπάγεται επί του παρόντος στους κωδικούς ΣΟ ex 7306 60 31 και ex 7306 60 39, καταγωγής Ρωσίας και Τουρκίας (εφεξής η "ανακοίνωση για την έναρξη της διαδικασίας").

(5) Η Επιτροπή ενημέρωσε επισήμως του παραγωγούς-εξαγωγείς και τους εισαγωγείς που είναι γνωστό ότι ενδιαφέρονται, τους αντιπροσώπους των χωρών εξαγωγής, τους αντιπροσωπευτικούς χρήστες, τους προμηθευτές πρώτων υλών και τους καταγγέλλοντες κοινοτικούς παραγωγούς. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που είχε καθοριστεί στην ανακοίνωση για την έναρξη της διαδικασίας.

(6) Η Επιτροπή με τον κανονισμό (ΕΚ) αριθ. 1251/2003(4) επέβαλε προσωρινό δασμό αντιντάμπινγκ σε εισαγωγές μορφοχαλύβων κοίλης διατομής που συνίστανται σε συγκολλητούς σωλήνες κάθε είδους και είδη με καθορισμένη μορφή, κοίλα, τετραγωνικής ή ορθογωνίου διατομής, από σίδηρο ή χάλυβα, εξαιρουμένων εκείνων που κατασκευάζονται από ανοξείδωτο χάλυβα ή έχουν περίμετρο μεγαλύτερη από 600 mm που κατατάσσονται στους κωδικούς ΣΟ ex 7306 60 31 (κωδικός Taric 7306 60 31 90 ) και ex 7306 60 39 (κωδικός Taric 7306 60 39 90 ), καταγωγής Τουρκίας.

B. ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(7) Με επιστολή της 31ης Οκτωβρίου 2003 προς την Επιτροπή, ο καταγγέλλων ανακάλεσε επισήμως την καταγγελία.

(8) Σύμφωνα με το άρθρο 9 παράγραφος 1 του βασικού κανονισμού, σε περίπτωση ανάκλησης της καταγγελίας, η διαδικασία μπορεί να περατωθεί, εκτός αν κρίνεται ότι η περάτωσή της δεν θα ήταν προς το συμφέρον της Κοινότητας.

(9) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως τυχόν στοιχεία σύμφωνα με τα οποία η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Η Επιτροπή δεν έλαβε παρατηρήσεις σύμφωνα με τις οποίες η περάτωση αυτή δεν θα ήταν προς το συμφέρον της Κοινότητας.

(10) Επομένως, η Επιτροπή συνάγει το συμπέρασμα ότι είναι σκόπιμο να περατωθεί, χωρίς να επιβληθούν μέτρα αντιντάμπινγκ, η διαδικασία όσον αφορά τις εισαγωγές στην Κοινότητα του υπό εξέταση προϊόντος καταγωγής Ρωσίας και Τουρκίας.

(11) Πρέπει να αποδεσμευτούν οι δασμοί που έχουν κατατεθεί προσωρινά ως εγγύηση με βάση τον κανονισμό (ΕΚ) αριθ. 1251/2003 της Επιτροπής,

ΑΠΟΦΑΣΙΖΕΙ:

Άρθρο 1

Περατώνεται η διαδικασία αντιντάμπινγκ όσον αφορά τις εισαγωγές μορφοχαλύβων κοίλης διατομής που συνίστανται σε συγκολλητούς σωλήνες κάθε είδους και είδη με καθορισμένη μορφή, κοίλα, τετραγωνικής ή ορθογωνίου διατομής, από σίδηρο ή χάλυβα, εξαιρουμένων εκείνων που κατασκευάζονται από ανοξείδωτο χάλυβα ή έχουν περίμετρο μεγαλύτερη από 600 mm που κατατάσσονται στους κωδικούς ΣΟ ex 7306 60 31 (κωδικός Taric 7306 60 31 90 ) και ex 7306 60 39 (κωδικός Taric 7306 60 39 90 ), καταγωγής Ρωσίας και Τουρκίας, χωρίς την επιβολή μέτρων αντιντάμπινγκ.

Άρθρο 2

Καταργείται ο κανονισμός (EΚ) αριθ. 1251/2003.

Άρθρο 3

Αποδεσμεύονται τα ποσά που έχουν κατατεθεί ως εγγύηση μέσω του προσωρινού δασμού αντιντάμπινγκ που επιβλήθηκε με τον κανονισμό (ΕΚ) αριθ. 1251/2003.

Άρθρο 4

Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

Βρυξέλλες, 15 Δεκεμβρίου 2003.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 305 της 7.11.2002, σ. 1.

(3) ΕΕ C 249 της 16.10.2002, σ. 5.

(4) ΕΕ L 175 της 15.7.2003, σ. 3.